Da li je predenje vaše mačke iznenada prešlo u kašalj? To je znak da je došlo do neke iritacije u grlu, disajnim putevima ili plućima.

Dok je neke od uzroka kašlja lako lečiti, drugi su ozbiljniji i mogu ugroziti život mačke. Ukoliko je vaša mačka počela da kašlje, najbolje je da je odvedete kod veterinara, koji će otkriti uzrok ovog zdravstvenog problema i preporučiti odgovarajuću terapiju.

U nastavku teksta ćemo videti koji su najčešći uzroci pojave kašlja kod mačaka.

<img class="aligncenter size-full wp-image-61" src="https://www.zivotinjice.com/wp-content/uploads/2015/09/Zasto-macka-kaslje.jpg" alt="Zasto macka kaslje" width="700" height="440" />

<strong>Astma. </strong>Astma je jedan od najčešćih respiratornih bolesti kod mačaka. Mačke koje većinu vremena provode napolju su pod najvećim rizikom da obole. U ostale uzroke astme ubrajaju se polen, buđ, prašina iz posipa, dim cigarete, miris parfema, gojaznost i stres.

Iritansi iz spoljne sredine nadražuju disajne puteve vaše mačke i izazivaju njihovo zapaljenje, što otežava disanje.

Ukoliko primetite da vaša mačka kašlje, obavezno se obratite veterinaru što pre, jer se astma brzo pogoršava i vašoj mački može potpuno onemogućiti disanje.

<strong>Alergije. </strong>Uzroci i simptomi su slični kao kod astme. Veterinar će precizno utvrditi izazivača alergije kod vaše mačke i odrediti odgovarajuću terapiju.

<strong>Gljivična infekcija pluća. </strong>Kašalj je tipičan simptom infekcije mačaka gljivicama, koju mogu zaraditi preko zaraženog zemljišta.

<strong>Srčani crv. </strong>Ova zarazna bolest se prenosi preko komaraca. Veća je verovatnoća da će se vaša mačka zaraziti ako živite u oblasti u kojoj ima dosta ovih insekata. Kako simptomi veoma podsećaju na astmu, vaša mačka može dobiti pogrešnu dijagnozu. Možete tražiti preventivni lek za ovo oboljenje od veterinara.

<strong>Rak pluća. </strong>Mnogi tumori se mogu držati pod kontrolom lekovima. Ukoliko oni ne daju rezultate, rešenje treba potražiti u operaciji.

<strong>Sistemske bolesti. </strong>Kašalj može biti znak upale pluća ili kongestivnog zatajenja srca. Kako bi se postavila prava dijagnoza, rade se različita snimanja, poput ultrazvuka, snimanja rendgenom,  magnetne rezonance i EKG-a.

<strong>Previše stegnuta ogrlica. </strong>Previše čvrsto stegnuta ogrlica oštećuje dušnik, što izaziva kašalj.

Veoma je važno da date što više informacija veterinaru o kašlju vaše mačke kako bi što lakše utvrdio njegov uzrok. Neke od njih uključuju sledeće: da li je kašalj vlažan ili suv, kada se najčešće dešava (noćni kašalj je najčešće znak prisustva tečnosti u plućima ili zatajenja srca), kao i šta mislite da je okidač kašlja (ukoliko se kašalj javlja nakon fizičkih aktivnosti, najverovatnije je reč o nekoj bolesti srca, a ako nastupi nakon obroka, to može ukazivati na probleme sa larinksom ili jednjakom).
<h3>Kako se leči kašalj kod mačaka?</h3>
Lečenje zavisi od izazivača kašlja. Neke od opcija su supresanti, antibiotici, steroidi, pa čak i operacija. Što se tiče astme, ona se ne može izlečiti u potpunosti, ali se može držati pod kontrolom. Posavetujte se s veterinarom o lekovima koje vaša mačka treba da uzima, kao i o promeni stila života.

Nikad nemojte lečiti kašalj kod vaše mačke na svoju ruku, jer tako možete napraviti još ozbiljniji problem.