Gotovo svi znaju da je prva stvar koju treba uraditi kada u dom stigne ljubimac čišćenje od crevnih parazita.

U nastavku teksta ćemo videti kada i kako to treba obaviti.

<strong>Koji su simptomi prisustva glista kod pasa?</strong>

Simptomi kod prisustva svih vrsta crevnih parazita su slični: životinje su neraspoložene, gotovo da nemaju apetit, dlaka im je suva i nakostrešena, sluzokoža je bleda, a stomak naduven i bolan na pritisak. Može biti prisutna dijareja sa tragovima krvi, a u stolici se ponekad mogu primetiti paraziti. U slučaju vrlo jake infekcije parazitima, životinja može povraćati, a u povraćenom sadržaju mogu se pronaći paraziti. Kod odraslih životinja simptoma gotovo i da nema, osim povremene dijareje. Kod njih se paraziti ne vide u stolici.

<img class="aligncenter size-full wp-image-107" src="https://www.zivotinjice.com/wp-content/uploads/2015/10/Gliste-kod-pasa-simptomi-i-lecenje.jpg" alt="Gliste kod pasa - simptomi i lecenje" width="620" height="413" />

Dijagnoza se postavlja koprološkim pregledom uzorka stolice, na osnovu čega se daje odgovarajuća terapija i takođe se sprovode odgovarajuće preventivne mere.

<strong>Kojim se vrstama glista mogu inficirati psi?</strong>
<ol>
	<li><strong> Oble gliste. </strong>Postoje četiri načina unošenja ovih glista: intrauterine, odnosno, kroz posteljicu majke u nerođeno štene, zatim preko majčinog mleka, unošenjem jaja iz zaražene sredine i unošenjem zaraženog domaćina (glodara, ptice ili insekta), dok je kod gliste <em>Ankilostoma </em>moguć ulazak larvica sa zemlje kroz kožu na šapama, odakle idu u crevo.</li>
</ol>
Terapija kod ovih crevnih parazita sprovodi se već sa tri nedelje života i potrebno je ponoviti postupak dva do tri puta u razmacima od dve nedelje. U ovu svrhu koriste se rastvori za oralnu upotrebu ( Mebendazol, Drontal Puppy), paste (Vitaminthe), tablete ( Drontal plus, Pratel, Prazinon, Dehinel), spot on ( Advokat, Profender) i injekcije (Ivermectin).
<ol start="2">
	<li><strong> Pantljičare (Echinococcus granulosus)</strong>. Ove gliste se prenose unošenjem jaja, zaraženih buva i nekuvanih iznutrica u kojima postoje parazitarne ciste. Jaja pantljičare se mogu uneti neopranim rukama sa dlake psa i kod ljudi se ona razvijaju u parenhimatoznim organima u obliku cista. Lečenje kod ljudi je uglavnom operativno.</li>
</ol>
Terapija kod pasa i mačaka se sprovodi na sličan način kao kod oblih glista, ali na uputstvu treba proveriti da li lek deluje i na pantljičare. Od tableta se koriste Drontal plus, Pratel, Prazinon, Prazikvantel, zatim spot on Profender i injekcije Droncit.
<h3>Preventiva</h3>
Održavanje higijene ruku i odeće u slučaju kontakta sa nepoznatim životinjama je od izuzetne važnosti kada je o preventivi zaraze glistama reč. Zatim je potrebno preventivno čistiti ljubimca od crevnih parazita jednom u tri meseca.

Takođe je neophodno održavati higijenu posude za hranu i vodu i prostirke ili kućice. Psima treba davati isključivo termički obrađenu hranu. Takođe je potrebno obavljati koprološki pregled stolice bar jednom godišnje.