Predenje mačaka je oduvek privlačilo pažnju ljudi i predstavlja veliku misteriju. Ranije se smatralo da do predenja dolazi usled krvi koja protiče kroz donju veliku venu i ide do srca. Ipak, novija istraživanja su pokazala da zvuk predenja proizvode mišići grkljana, dok mačka ravnomerno diše.

Postoji mnogo razloga zbog kojih mačka prede. U većini slučajeva, mačka prede kada je zadovoljna i srećna. Međutim, novije studije su pokazale da to nije jedini razlog predenja. Mačka takođe prede kada je nešto boli, na primer kada je ranjena ili kada se maci. Nešto više o razlozima zbog kojih mačke predu sledi u nastavku teksta.

<img class="aligncenter size-full wp-image-42" src="https://www.zivotinjice.com/wp-content/uploads/2015/09/Zasto-macke-predu.jpg" alt="Zasto macke predu" width="550" height="367" />

<strong>Komunikacija sa majkom.</strong> Predenje je vitalna funkcija koja omogućava preživljavanje tek rođenih mačića. Mačići počinju da predu kada napune nedelju dana, dok još sisaju. Oni tada još ne mjauču, pa predenjem pokazuju da su spokojni i zadovoljni. Dakle, mačići na taj način daju signal majci da je sve u redu i da mleko pravilno teče. Tada i majka počinje da prede i tako pokazuje svoje zadovoljstvo i dodatno ih umiruje. Naime, mačići se rađaju gluvi i slepi i jedino što osećaju su majčine vibracije. Na ovaj način uspostavlja se prva komunikacija između mačeta, majke i ostalih mačića.

<strong>Međusobna komunikacija.</strong> Predenje takođe može da znači da mačke daju znak da ne žele da ulaze u sukob i da imaju prijateljske namere. One predenjem pokazuju nekoj agresivnoj životinji da su pokorne i spremne na pomirenje. Dakle, predenje predstavlja neverbalni način komunikacije mačke sa drugim mačkama, ali i sa ljudima.

<strong>Borba za život. </strong>Osim funkcije uspostavljanja komunikacije sa majkom, tek rođeni mačići mogu predenjem da se odbrane od opasnih predatora. Naime, predatori mogu pre da čuju plač i ostale zvukove koji izražavaju strah, dok im je veoma teško da čuju predenje. Na taj način mačići uspevaju da prođu neopaženo.

<strong>Rađanje mladunaca.</strong> Takođe, i odrasle mačke predu. Mačka prede kada rađa mladunce. Ona na taj način pojačava izlučivanje endorfina u organizmu i tako sebi umanjuje bolove prilikom porođaja. Osim toga, glasni krici bi privlačili dosta pažnje i to bi moglo da predstavlja opasnost i za mačku i za njene mladunce.

<strong>Izražavanje naklonosti.</strong> Mačke predenjem izražavaju naklonost prema nekome ili nečemu. Takođe, predenje može značiti da mačka ima potrebu za prijateljstvom ili da želi da zahvali vlasniku za nešto što je uradio.

<strong>Potreba za nečim.</strong> Mačke predu kada im je potrebna ljubav i pažnja njihovih vlasnika. Takođe, mačke veoma često predu kada su gladne. Smatra se da imaju poseban vid predenja kada žele da ih ljudi nahrane.

<strong>Bolest i tuga.</strong> Iako je u većini slučajeva predenje znak zadovoljstva, treba znati da mačke predu i kada nisu zadovoljne. One predu kada su bolesne i ranjene, odnosno kada ih boli nešto. Takođe, mačke predu i nakon što im uginu mladunci, izražavajući na taj način tugu i bol. Ako primetite da vam je maca bolesna, potrebno je da je što pre odvedete kod veterinara.

<strong>Stres.</strong> Predenje mačaka može biti i posledica stresa. Naime, na taj način mačka pokušava da uteši samu sebe, isto kao što se čovek lažno smeje kada je tužan.

<strong>Lečenje bolesti.</strong> Smatra se da mačke predu i da bi se izlečile, jer usled predenja brže se zaceljuju kosti i povećava se gustina kostiju. Pored toga, dokazano je da predenje mačke može da izleči i neke bolove kod ljudi. Naime, predenje mačaka se emituje na frekvenciji od 25-100 herca, a ta frekvencija se koristi u medicini za ultrazvučno lečenje kostiju i za upale mišića. Istraživanja su pokazala da predenje mačke može da umiri upaljene delove tela i da ubrza izlečenje. To je zahvaljujući tome što pomažu lučenje endorfina, hormona sreće, koji pruža osećaj spokoja i umiruje bol. Osim toga, dokazano je da vlasnici mačaka imaju manji krvni pritisak, da nisu pod stresom i da su generalno zdraviji. Zbog svega ovoga mačke se često koriste i kao terapijske životinje u bolnicama ili u staračkim domovima.

Sve domaće mačke imaju sposobnost da predu, a to predenje se razlikuje u tonovima i glasnoći kod različitih mačaka. Važno je napomenuti da samo domaće mačke predu, dok velike divlje mačke poput lavova i tigrova nemaju tu sposobnost, već umesto toga riču. I pored svih ovih činjenica o predenju mačaka, ipak postoji još dosta toga što nije istraženo.