Sibirska mačka je ruska nacionalna mačka koja je stvorena da preživi hladne sibirske zime. Smatra se da postoji više od hiljadu godina i deo je ruskog folklora.

Sibirska mačka se razvijala na potpuno prirodan način, odnosno bez ikakve intervencije čoveka. Ona je uspevala da preživi najteže klimatske uslove, što se ogleda u njenoj snažnoj građi i velikoj otpornosti i izdržljivosti. Naziva se još i sibirska šumska mačka.
<h3>Poreklo</h3>
Sibirska mačka je stara više vekova, a potiče iz Rusije, odnosno iz surovih sibirskih tajgi i prašuma sa sub-arktičkom klimom. Van Rusije je postala poznata tek pre nekih dvadeset godina. Neki izvori tvrde da je ova mačka nastala ukrštanjem sibirske domaće mačke i divlje ukrajinske mačke. Drugi, pak, smatraju da je sibirska mačka nastala ukrštanjem norveške šumske mačke ili angorske sa domaćom kratkodlakom mačkom. Uglavnom, zna se da je pre nego što je zvanično priznata kao rasa, sibirska mačka korišćena kao ljubimac na seoskim imanjima gde je imala zadatak da uništava glodare.

<img class="aligncenter size-full wp-image-120" src="https://www.zivotinjice.com/wp-content/uploads/2015/10/Sibirska-macka-dugodlaka-sumska-lepotica.jpg" alt="Sibirska macka - dugodlaka sumska lepotica" width="600" height="399" />

Sibirska mačka je prvi put u 19. veku izložena u Engleskoj i Njujorku, ali kasnije je pala u zaborav. Iako u 20. veku ova rasa mačaka nije bila naročito popularna, u poslednje vreme sve više raste interesovanje za njih. Pažnju javnosti sibirska mačka je ponovo privukla krajem osamdesetih godina prošlog veka i postala je popularna širom Evrope i Amerike. U SAD je sibirska mačka uvezena 1990. godine.
<h3>Fizičke karakteristike</h3>
Zbog velike sličnosti u fizičkom izgledu, mnogi ljudi ne razlikuju norvešku šumsku mačku, mejn kuna i sibirsku mačku. Sve tri rase su veoma krupne i imaju debelu, masnu i gustu dlaku, koja predstavlja idealnu zaštitu od hladne severne klime.

Sibirska mačka može imati dva različita izgleda, u zavisnosti od toga da li se gaji u Rusiji ili na Zapadu. U Rusiji se više preferira izgled divlje mačke, koja je više azijski tip, sa širokim licem i malo kosim očima. Takođe, sibirska mačka u Rusiji je uglavnom crne ili crvene boje, kako bi održala svoj divlji izgled. Van Rusije sibirske mačke imaju manje divlji izgled, pa je njihovo lice više zaobljeno, a oči okrugle.

Sibirska mačka je jedna od najvećih rasa mačaka. Ona ima snažno, dugačko i mišićavo telo, a čvrste noge se završavaju okruglim šapama na kojima se nalazi krzno. Zadnje noge su malo duže od prednjih. Glava je široka i ravna, a karlica tela je delimično izvijena.  Oko vrata se nalazi griva, koja je najlepši ukras sibirske mačke. Ove mačke imaju glavu u obliku zaobljenog trougla, imaju široko čelo i pune i lepo razvijene obraze. Oči su im krupne, uglavnom koso postavljene i razmaknute. Uši su srednje veličine i imaju zaobljene vrhove koji su okrenuti spolja, tako da se dobija utisak da je ova mačka stalno na oprezu. Zadnji deo tela je čupav, a rep je dug i debeo sa zaobljenim vrhom koji je obrastao gustim dlakama. Sibirske mačke mogu biti teške od 4,5 do 9 kg, pa spadaju u najteže rase mačaka. Ipak, treba znati da one veoma sporo rastu i da tek nakon pete godine dostižu svoju punu veličinu.

Sibirska mačka ima raskošno troslojno krzno, čija gustina može varirati u zavisnosti od godišnjih doba. Letnje krzno je uvek malo kraće od zimskog. Gornja dlaka je čvrsta i delimično masna i niz nju klize sneg i kiša. Poddlaka je gusta i vunasta i predstavlja odličnu zaštitu od jakih vetrova u Sibiru. Osim što štiti od niskih temperatura, krzno ovoj maci daje i glamurozan izgled. Dlaka sibirske mačke može biti različitih boja, a to su najčešće lila, čokoladna ili boja cimeta. Sibirske mačke mogu biti jednobojne, dvobojne ili mogu biti osenčene samo na krajevima. Ova mačka je sposobna da preživi najteže klimatske uslove na svetu.
<h3>Temperament</h3>
Iako ima divlji izgled, sibirska mačka je izrazito blage naravi. Poslušna je, umiljata i privržena vlasniku. Sibirska mačka je živahna, okretna i puna energije. Ima avanturistički duh, pa često skače po kući, penje se na lustere i ostale visoke delove u kući. Sa lakoćom uspeva da savlada sve prepreke da bi dobila ono što želi, a obožava da trči za loptom. Razigrana je i potrebno joj je dosta prostora da bi mogla slobodno da se kreće. Pošto ima snažno telo, često se dešava da polomi neku dragocenu stvar. Zato nije dobro da je ostavljate samu kod kuće.

Ona voli svoju porodicu ali ne zahteva previše pažnje. Lepo se igra sa decom, a prijateljski je nastrojena i prema drugim mačkama i psima. U početku može biti malo suzdržana prema gostima dok se ne navikne na njih. Inteligentna je i lako uči nove trikove, a može naučiti i da se odaziva na ime. Uvek ide za vlasnikom i lako uči kako da se ponaša u odgovarajućim situacijama.

<img class="aligncenter size-full wp-image-121" src="https://www.zivotinjice.com/wp-content/uploads/2015/10/Sibirska-macka-dugodlaka-sumska-lepotica-2.jpg" alt="Sibirska macka - dugodlaka sumska lepotica 2" width="700" height="549" />
<h3>Održavanje i nega</h3>
Kod sibirske mačke je potrebno četkati krzno dva puta nedeljno. Generalno, sibirske mačke se ne linjaju puno. Ipak, nekada je treba češće četkati jer postoje periodi kada se malo više linja, a to se najčešće dešava u toku proleća i jeseni, jer tada se odbacuje staro krzno. U tom periodu biće potrebno svakodnevno četkanje mačke, ali to neće biti problem jer mačke uživaju u tome. Što se kupanja tiče, ne morate je često kupati, ali imajte na umu da sibirske mačke obožavaju vodu i da će vam se rado pridružiti u kadi. Takođe, kupanje mačaka doprinosi smanjenju alergenata, u slučaju da su neki od ukućana alergični. Pošto vole vodu, ove mačke često piju vodu sa česme ili šapama prskaju vodu iz posude. Zatim, nokte je dovoljno da joj sečete jednom nedeljno.

Takođe, jednom nedeljno proverite i da li su uši u redu, jer nekada se mogu pojaviti crvenilo i neprijatan miris, koji ukazuju na infekciju. Zube sibirske mačke perite pastom koja je napravljena specijalno za mačke. Iako može da preživi surove klimatske uslove, ipak je najbolje da je držite unutra da biste je zaštitili od drugih mačaka, automobila i bolesti.

Ipak, imajte na umu da ova maca nije hipo-alergijska. Istina je da ona luči mnogo manje proteina koji izaziva alergijske reakcije i da njeno krzno neće izazvati alergijsku reakciju. Međutim, ono što dovodi do alergije je perut, odnosno mrtve ćelije koje su rasute po krznu mačke.

Sibirska mačka sporije sazreva. Nekada ni sa 5 godina ne budu u potpunosti fizički razvijene. Poznato je da sve mačke, baš kao i ljudi, imaju predispoziciju da obole od neke bolesti, mada je ova rasa generalno otporna i dobrog zdravlja. Jedan od najčešćih naslednih zdravstvenih problema kod sibirske mačke je hipertrofična kardiomiopatija, koja dovodi do zadebljanja srčanog mišića. Zato je pri kupovini mačeta uvek važno da od uzgajivača uzmete zdravstvenu garanciju za vašu mačku. Takođe, važno je da održavate težinu mačke pod kontrolom i da ne dopustite da se previše ugoji, jer to može dovesti do brojnih zdravstvenih komplikacija.
<h3>Prodaja i cena</h3>
Sibirsku mačku nije baš tako lako naći u prodaji kod nas, a cena može dosta varirati. Zato pozivamo ukoliko neko ima odgajivačnicu, da nam se javi sa svojom ponudom kako bi je postavili ovde da zainteresovani kupci mogu lakše da ih pronadju i kupe svoju mačku.