Ljudi često zbijaju šale na račun izbirljivosti mačaka kada je hrana u pitanju. Međutim, ako vaša mačka uporno odbija da jede, najverovatnije nešto ozbiljno nije u redu.

Odbijanje hrane je znak za uzbunu kod svih životinja. Posebno je opasno kod mačaka.

U slučaju da životinja ne unosi dovoljnu količinu hrane, ona crpi energiju iz sopstvenih rezervi masti. Pre nego što uskladištena mast bude upotrebljiva kao izvor energije, mora se obraditi u jetri. Za ovaj proces je potrebno unositi dovoljnu količinu proteina. Kod mačke koja je prestala da jede, rezerve proteina se troše velikom brzinom, a u jetri se nagomilavaju masti, što dovodi do nastanka i razvoja opasnog oboljenja pod nazivom hepatička lipidoza. Usled ovog oboljenja može doći do zatajenja jetre.

Gubitak apetita kod mačke je gotovo uvek simptom neke bolesti. Stoga, konsultujte veterinara što pre ukoliko primetite promene u navikama u ishrani kod vaše mačke. Što ranije budete reagovali, efikasnije ćete rešiti nastali problem.

<img class="aligncenter size-full wp-image-86" src="https://www.zivotinjice.com/wp-content/uploads/2015/09/Macka-odbija-hranu-i-nece-da-jede.jpg" alt="Macka odbija hranu i nece da jede" width="650" height="520" />

U nastavku teksta ćemo nabrojati moguće uzroke gubitka apetita vaše mačke.
<h3>Zašto mačka odbija hranu? Koji su najčešći razlozi za to?</h3>
<strong>Bolest</strong>. Odbijanje hrane je jedan od ključnih pokazatelja da sa zdravljem mačke nešto nije u redu. Stoga budite oprezni ako vaša mačka iznenada počne da izbegava hranu. Uzroci mogu biti brojni, a u neke od njih se ubrajaju razne infekcije, insuficijencija bubrega, pankreatitis, intestinalni problemi, rak i dr. Međutim, ne znači uvek da je gubitak apetita znak neke ozbiljne bolesti. Na primer, vaša mačka može odbijati hranu jer ima zubobolju.

<strong>Nedavno vakcinisanje. </strong>Ako ste primetili da vaša mačka neće da jede nedugo nakon vakcinisanja, možda je to nuspojava nekog sastojka vakcine. Iako vakcine spašavaju živote mnogih životinja, kod nekih mogu izazvati pojavu neželjenih efekata, među kojima je i gubitak apetita. Ovaj problem je obično privremen i nije ozbiljan.

<strong>Putovanje i nepoznato okruženje. </strong>Kao i mnogi ljudi, mačke takođe vole rutinu, zbog čega je promena rutine još jedan od mogućih uzroka gubitka apetita. Zatim, ukoliko putujete sa vašom mačkom, proverite da ne pati od bolesti vožnje, čiji su glavni simptomi mučnina i odbijanje hrane.

<strong>Izbirljivost i psihološki razlozi. </strong>Ako veterinar nije pronašao nijedan uzrok gubitka apetita kod vaše mačke koji je organskog porekla, anksioznost i depresija mogu biti krivci. Neke mačke su osetljivije od drugih i one mogu nepovoljno reagovati na nove ljude ili promene u rasporedu aktivnosti vlasnika. Takođe, imajte na umu da je mačkama potrebno neko vreme da se naviknu na nove vrste hrane, budući da su vrlo izbirljive. Stoga, ukoliko ste nedavno promenili režim ishrane vašoj mački, može se desiti da neko vreme neće hteti da jede.
<h3>Šta raditi u slučaju da mačka odbija hranu i neće da jede?</h3>
Bez obzira koji je razlog odbijanja hrane, treba da znate da to može imati vrlo ozbiljne posledice po vašu mačku. Stoga je vrlo važno da pokušate da pomognete vašem ljubimcu.

Ukoliko mačka neće da jede zbog bolesti, posavetujte se sa veterinarom u vezi sa odgovarajućim načinom ishrane. Nekim mačkama se u ovom slučaju preporučuje konzervirana hrana, dok se drugima prepisuju lekovi koji stimulišu apetit. Veterinar vam takođe može savetovati hranjenje na špric tečnom hranom ili čak uvođenje cevi za hranjenje putem koje se unosi dovoljna količina hranljivih materija.

Ako nije u pitanju organska bolest, možete probati razne metode pomoću kojih ćete stimulisati apetit vaše mačke.

Na primer, možete joj ponuditi džigericu ili konzerviranu tunjevinu, budući da ova hrana povećava apetit kod nekih mačaka. Međutim, uvek joj dajte male količine, kako ne bi došlo do nedostatka ili prevelike koncentracije nekih vitamina u organizmu.

Ako vaša mačka jede isključivo ljudsku hranu, probajte da joj date konzeviranu hranu za mačke ili pomešajte njenu omiljenu ljudsku hranu sa hranom za mačke.

Kako bi se sprečila pojava izbirljivosti, alergija i intestinalnih problema, preporučuje se menjanje marki hrane za mačke dva do četiri puta godišnje.