Belgijski ovčar (<em>Berger belage</em>) je inteligentan pas izuzetnog njuha, koji se lako obučava i izaziva poštovanje. Danas je jedan od omiljenih kućnih ljubimaca koji osvaja svojom lepotom, umiljatošću i dostojanstvenim stavom.

U nastavku možete pročitati nešto više o poreklu ovog psa, njegovim fizičkim karakteristikama, temperamentu i načinu nege i održavanja.
<h3>Poreklo</h3>
Kao što i samo ime kaže, belgijski ovčar vodi poreklo iz Belgije, još od davne 1800. godine. Dok jedni smatraju da belgijski ovčar potiče od pastirskih pasa iz Centralne Evrope, drugi smatraju da je nastao ukrštanjem lokalnih mastifa i lovaca na jelene. U početku je belgijski ovčar bio pravi radni pas i mogao se videti na gravirama tog doba, na habsburškim i burgonjskim dvorovima. Godine 1885. su počele selekcije autohtonih ovčarskih pasa, a 1891. godine je osnovan Klub belgijskog ovčara. Godine 1898. belgijski ovčar koji je imao dugu i crnu dlaku nazvan je grenendal, po istoimenom dvorcu njegovog glavnog uzgajivača. Istovremeno, riđi belgijski ovčar koji je imao grubu dlaku nazvan je lakenoa, po kraljevskom dvorcu Laeken, a kasnije i malinoa, po uzgajivaču iz oblasti Malines.

<img class="aligncenter size-full wp-image-193" src="https://www.zivotinjice.com/wp-content/uploads/2015/10/Belgijski-ovcar-plemenit-i-vredan-pas.jpg" alt="Belgijski ovcar - plemenit i vredan pas" width="630" height="360" />

Danas postoji jasna razlika između četiri tipa belgijskog ovčara. To su malinoa (belgijski kratkodlaki ovčar), grenendal (belgijski dugodlaki crni ovčar), tervueren (belgijski dugodlaki ovčar) i lakenoa (belgijski oštrodlaki ovčar). Svi oni su sjajni radni psi, a međusobno se razlikuju po boji, dužini i kvalitetu dlake. Dok se ova 4 varijeteta negde priznaju kao 4 različite rase, u Velikoj Britaniji su sva četiri varijeteta priznata kao jedna rasa, dok Amerika priznaje tri različite rase belgijskog ovčara.

Tek 1920. godine određen je standard za belgijskog ovčara. Naime, pre nekoliko decenija u Francuskoj je izvedena selekcija belgijskih ovčara. Belgijski ovčar se dugo koristio kao pratilac belgijskih carinika i onih koji su švercovali duvan između Francuske i Belgije.
<h3>Fizičke karakteristike</h3>
Belgijski ovčar je skladne građe i srazmernih proporcija. Telo mu je u obliku kvadrata, a građen je tako da može da odoli raznim vremenskim nepogodama i klimatskim promenama koje su karakteristične za Belgiju. Ima široka i mišićava leđa, a noge su mu čvrste i uspravne. On hoda sa lakoćom, živahno i bez zamaranja. Rep belgijskog ovčara je spušten i gust. Glava mu je duguljasta, a oči tamne. Uši ovog psa su prave i trouglaste i na najmanji znak za uzbunu one se usmeravaju ka napred. Belgijski ovčar odaje utisak elegancije, čvrstine i odlučnog stava.

Mužjaci su visoki u proseku oko 65 cm, a teški do 30 kg. Ženke su nešto manje visine i težine, odnosno one mogu biti visine oko 60 cm, a težine od 20 do 25 kg.

Boja dlake se razlikuje u zavisnosti od podvrste. Važno je znati da sve rase osim grenendala imaju prepoznatljivu crnu masku. Grenendal ima dugu i crnu dlaku, uz male šare na prstima i na prsima. Dlaka tervuerena je riđa i duga, sa crnim šarama. Malinoa ima riđu kratku dlaku, takođe sa crnim šarama, a prednji deo glave je prekriven crnom maskom. Kod lakenoe dlaka je riđa i grublja i prošarana tragovima crne boje na repu i na njušci.
<h3>Temperament</h3>
Glavne karakteristike ove rase su inteligencija, pokornost, vernost, pažnja, poslušnost, snaga, nezahtevnost, brzina i otpornost. Belgijski ovčar je energičan i živahnog temperamenta i sa radošću obavlja sve što se traži od njega.  Belgijski ovčar je veoma privržen i odan svom gospodaru. On obožava decu i rado se igra sa njima. Tolerantan je i na grublje dečje igrice, pa se preporučuje i porodicama sa malom decom. Bitno je samo da ove pse od ranog uzrasta naviknete na decu, ali i na prisustvo drugih kućnih ljubimaca. Jako je emotivan i ne voli grubost. Međutim, vodite računa kada belgijskog ovčara upoznajete sa drugim psima, jer u tim slučajevima ponekad mogu iskazati agresivnost. Ovaj pas prema strancima takođe može biti nepoverljiv i čim oseti da je njegov vlasnik u opasnosti on će stati u njegovu zaštitu. On ima urođeni zaštitnički instinkt i to ga čini idealnim za čuvanje doma ili objekata. Ono što je važno jeste da se ovaj pas oseti kao deo porodice. Dakle, pogrešno je da ga držite samog u dvorištu u kućici za pse. Dobro je da prve mesece života štene provodi u kući pored vlasnika, jer će ih to zbližiti i olakšaće kasniji rad.

Belgijski ovčar treba da ima iskusnog i strogog vlasnika, koji će mu pokazati ko je glavni. Ipak, ne smete biti grubi prema njemu jer u tom slučaju on će biti neposlušan i neće hteti da izvršava komande. Vlasnik odmalena treba svom psu da pokaže osnovna pravila ponašanja, da bi ga na pravi način dresirao. Ako je belgijski ovčar u prijateljskom okruženju, potpuno se posvećuje svom vlasniku. Ono što je važno jeste da se ovaj pas teško navikava na promenu gazde.

Belgijski ovčar je veoma aktivan i uvek voli nešto da radi. Ovaj pas ima visok nivo inteligencije i zahvaljujući tome, on će sebi uvek naći neki zadatak. Belgijskom ovčaru je potrebno što više šetnje i treninga. Omiljene aktivnosti su mu sakupljanje stoke, igranje, trčanje i nošenje igračaka ili grana u ustima. Belgijski ovčar se koristi u različite svrhe. On se koristi za zaštitu ljudi i imovine i za pomoć ljudima sa invaliditetom. Pošto ima sposobnost da veoma lako otkriva tragove, belgijski ovčar može da se koristi kao spasilac u raznim nesrećama. Koristi se i kao pomoć u policiji, za nalaženje narkotika i eksplozivnih naprava. Belgijski ovčar je dobar pas čuvar i ima izuzetno dobre reflekse.

<img class="aligncenter size-full wp-image-194" src="https://www.zivotinjice.com/wp-content/uploads/2015/10/Belgijski-ovcar-plemenit-i-vredan-pas-2-e1444588988780.jpg" alt="Belgijski ovcar - plemenit i vredan pas 2" width="668" height="447" />
<h3>Održavanje i nega</h3>
Što se tiče nege i održavanja, belgijski ovčar je rasa koja nema nikakvih zahteva. Dlaka belgijskog ovčara se veoma lako čisti, a u vreme linjanja se preporučuje da ga dobro očešljate i da mu pomognete da se reši mrtve dlake. Kao i većina drugih rasa, i belgijski ovčar se linja dva puta godišnje.

Potrebno je kupati ga 2-3 puta godišnje. Treba voditi računa da se posle svakog kupanja dobro osuši, da ne bi došlo do stvaranja ekcema izazvanih vlagom. Belgijski ovčar dobro podnosi hladnoću i otporan je na razne bolesti, ali ponekad se mogu javiti problemi sa očima, displazija kukova i ramena i kožne alergije. Prosečan životni vek belgijskog ovčara je od 10 do 12 godina. Dokazano je da duže žive psi koji se drže napolju.

Što se ishrane tiče, preporučuje se da mu dajete kvalitetne granule. U ranom izrastu ove granule se mogu preliti manjom količinom punomasnog jogurta. Ono što je bitno jeste da se mora postepeno prelaziti sa jedne na drugu vrstu hrane. U periodu rasta obavezan je dodatak kalcijuma. Takođe, vodite računa da vašeg psa ne ugojite puno, jer to može dovesti do raznih zdravstvenih problema. Osim pravilne ishrane, potrebni su i redovni odlasci kod veterinara, kao i čišćenje od unutrašnjih i spoljašnjih parazita.
<h3>Prodaja, štenci i cena</h3>
Pozivamo odgajivačnice ove rase da nam se jave sa svojom ponudom kako bi je objavili ovde da zainteresovani kupci mogu naći svog psa kog žele da kupe.